Romanivaltuutettu erosi perussuomalaisista: ”Minua on haukuttu, manneteltu ja jopa uhkailtu”

Syrjinnästä kertonut savonlinnalainen kunnallispoliitikko tukee Uutta vaihtoehtoa.

Etnisen taustansa vuoksi perussuomalaisissa syrjintää ja rasismia kertomansa mukaan kokenut savonlinnalainen kunnallispoliitikko Rikhard Blomerus, 27, antaa täyden tukensa puolueensa eduskuntaryhmästä erkaantuneelle Uudelle vaihtoehdolle.

Jo ennen eduskuntaryhmän tiistaista hajoamista Blomerus ilmoitti eroavansa sellaisesta puolueesta, jota johtavat Jussi Halla-aho ja hänen hengenheimolaisensa.

– En pysty seisomaan tuon rasistisen porukan johtaman politiikan takana. En voi kuvitella esimerkiksi Teuvo Hakkaraista Suomen ulkoministerinä, hän sanoo.

Blomerus on romani. Vaaleissa hän ylsi varavaltuutetuksi.

– Romanina minua ei pidetty puhdasverisenä perussuomalaisena ja toimintaani pyrittiin hankaloittamaan kaikin tavoin, Blomerus sanoi Ilta-Sanomille ennen kuntavaaleja.

Vaalien jälkeen hän kokee joutuneensa puolueessa etenkin nyt vallan ottaneen nuivan siiven hyökkäilyn kohteeksi.

– Minua on haukuttu, manneteltu ja jopa uhkailtu. Sellaisessa porukassa en voinut olla. Viimeinen niitti oli Halla-ahon valinta puolueen puheenjohtajaksi, sillä hän ei kunnioita jakamatonta ihmisarvoa. Se on asia, josta ei neuvotella.

Blomerus toimii tällä hetkellä setlementtinuorisoyhdistyksen toiminnanjohtajana Savonlinnassa.

– Siinä liikkeessä on kovin toisenlainen arvopohja kuin perussuomalaisten nykyjohdolla ja heidän kannattajillaan.

Blomerus toimi ennen kuntavaaleja myös Perussuomalaisten nuorten edustajistossa ja nuorten Etelä-Savon aluetoimikunnan puheenjohtajana. Hänen mukaansa etenkin nuorten keskuudessa Halla-aholla on kannatusta fanaattisuuteen saakka.

– Olen omin silmin nähnyt, miten aikuiset miehet itkevät ja huutavat ”mestari, mestari” Halla-ahoa tarkoittaessaan.

” Olen omin silmin nähnyt, miten aikuiset miehet itkevät ja huutavat ”mestari, mestari”

Suorastaan pöyristyttävänä hän pitää puheenjohtajuudesta eronneen Timo Soinin kohtelua puolueen vallankaappauksen yhteydessä.

– Halla-aho ei ole millään tavoin huomioinut sitä, että ilman Timo Soinia hän edelleen kirjoittelisi Facebook-julistuksiaan jossain kellarikomerossa.

Omaa poliittista tulevaisuuttaan Blomerus pohtii kaikessa rauhassa. Mikäli hän haluaa eroon Savonlinnan kaupunginvaltuuston varajäsenyydestä, hänen on haettava sitä.